钦定古今图书集成/明伦汇编/闺媛典/第206卷 > 范燮妻张氏〈屠氏附〉
## 钦定古今图书集成/明伦汇编/闺媛典/第206卷 > 范燮妻张氏〈屠氏附〉

按《临海县志》：张氏，生员范燮妻。燮幼聘氏而疾笃，将
议改聘。氏闻欲先死，父母慰止之。及归，相敬如宾。与
妾屠氏侍夫汤药，积岁不懈。夫竟不起，氏欲以身殉，
勺水不入口十馀日。姻亲劝之，谓徒死毋宁守节。于
是与屠俱断发死守，终日悲号，奉木主如生，进食必
侍，躬劳薪水无倦。尝两遭大水，深数尺，邻人曰：“盍避
诸？”氏曰：“我两人所欠惟一死，将焉避？”既而水亦退。邻
失火，再逼其庐，邻人劝扶去，氏曰：“我与先君子遗骨
共灰矣。”抚夫柩，哭如故。既而邻屋俱烬，氏所居独完。
万历初，见舍间石有萤火光，旋绕如字，开门视之，乃
天篆“登节”二字，其诚感如此。久之，张先没，屠老，官给
粟帛周恤之。后以寿终，奉诏建双节坊，并祠祀之。祠
前丛草，无春冬皆茂。